
Gyerekház mint új középülettípus

A huszaszik században nagy átalakulásokon ment keresztül a gyermekvédelem fogalma, és előtérbe került a családsegítés. A Nagy Britanniából induló Sure Start („Biztos Kezdet”) program 2003-ban lett adaptálva Magyarországra. Célja a korai fejlesztésekkel történő küzdelem a későbbi lemaradások ellen, résztvevői 0-3 éves korú gyerekek és szüleik. A kisgyermekkorban ez az időszak kiemelten fontos, hogy jövőjüket megalapozzák. Megelőzhetők fejlődési, tanulási problémák kialakulásai, így csökkentve a későbbi lemorzsolódást. A program keretein belül létesültek a gyerekházak, melyeknek a középületek között máig tisztázatlan a pontos jelentése és igénye.
Dolgozatom kiindulópontja a monori tabán, ahol a Máltai Szeretetszolgálat 2004-ben kezdte meg Jelenlét Programját. Kezdetben olyan krízishelyzettel kellett szembenézniük, mint a magas munkanélküliség vagy az éhezés. Mára ezek javultak, azonban a telepre születő gyermekek sorsának felkarolása még mindig nagy feladat. 2011-ben nyílt meg a monori gyerekház, mely működéséhez az elmúlt tíz évből különféle területeken érzékelhető sikerek köthetők.
Egyik célom bemutatni a Biztos Kezdet programok keretein belül létrejött gyerekházak működését, problémáit, társadalmi szerepét és hatásait. Másrészről szeretném a gyerekházakat építészeti értelemben feltérképezni, általános igényeik megfogalmazhatóságát vizsgálni. Ha léteznek ilyenek, és ezek összegyűjtésre kerülnek, akkor a szegénységben lévő települések fejlesztése során olyan építészeti eszközök lennének alkalmazhatók, melyek által a segítségnyújtás még hatékonyabb lehetne. Ennek kapcsán szeretném megvizsgálni a gyerekházakhoz kapcsolódó térhasználati szokásokat, térbeli igényeket, körbejárva azt a kérdést, hogy mit kell építészetileg nyújtania egy ilyen épületnek, ahhoz, hogy kialakítása is szolgálni tudja a program céljait.



